
Radarkeresztmetszet mérése Doppler eljárás segítségével

2001. szeptember 11-én az al-Kaida terroristái több utasszállító repülőgépet térítettek el. A terroristák úgy váltak a légi irányítás számára közel láthatatlanná, hogy a repülőgépek transzponder válasz-jeladó berendezéseit deaktiválták. A repülőgép transzpondere a földi radar mellett levő transzponder-radar jelére válaszol.
Viszont ha a transzponder rossz üzemmódra van állítva, vagy a bekapcsolását elmulasztják, az problémát okoz. Abban az esetben, ha nem megfelelően működik, az irányítás indikátor monitorán, mint videojel megjelenik a repülőgép, de nincsenek hozzárendelve a repülési adatok. A légi irányítás szempontjából ez megengedhetetlen. Az esetet követően a nagy repülőgépgyártó cégek elkezdték vizsgálni a repülőgépek radarkeresztmetszetének (Radar Cross Section – RCS) struktúráját, illetve a mérések alapján elkészítettek egy adatbázist. Ennek segítségével egy előszűrést végeznek a radar által vett jeleken, amely alapján megállapítják a repülőgép típusát. Ez nagy segítség a légi irányításnak, ugyanakkor a technológia fejlődése lehetőséget nyújtott arra, hogy az új repülőgépek építésében egyre több – igen kedvező tulajdonsággal bíró – kompozit anyagot használjanak fel, szemben a hagyományos, csak fém felépítésű alkatrészekkel. Az új kialakítások következtében a repülőgépek RCS struktúrája megváltozott, így az előbb említett adatbázis használhatóságát elvesztette.
Dolgozatunk célja, e tényeket figyelembe véve, a fém- és kompozit anyagokból készült repülőgépek visszavert jeleinek mérésekkel alátámasztott vizsgálata.



